ai4bharat/Pralekha huggingface dataset:
वाणिज्य आणि उदयोग मंत्रालय
कृषी आणि अन्न प्रक्रिया निर्यात प्राधिकरणाकडून बासमती उत्पादन घेणाऱ्या सात राज्यांमध्ये शेतकऱ्यांसाठी 75 जागृतीपर प्रशिक्षण कार्यक्रमांचे आयोजन
नवी दिल्ली, 10 नोव्हेंबर 2021
सुगंधी आणि लांब दाण्याच्या दर्जेदार बासमती तांदळाच्या निर्यातीसाठी दर्जेदार उत्पादनाला चालना मिळावी म्हणून कृषी आणि अन्न प्रक्रिया निर्यात प्राधिकरणाच्या बासमती निर्यात विकास मंडळाने तांदूळ उत्पादक प्रदेशांमधील बासमती उत्पादक शेतकऱ्यांमध्ये उत्तम कृषी पद्धतींविषयी जागरुकता निर्माण करण्यासाठी पावले उचलली आहेत.
बासमती निर्यात विकास संस्थेने पुढाकार घेत पंजाब, हरियाणा, उत्तर प्रदेश, उत्तराखंड, हिमाचल प्रदेश, जम्मू-काश्मीर आणि दिल्ली या राज्यांच्या तांदूळ निर्यातदार संस्था, कृषी विद्यापीठे आणि संबंधित राज्यांच्या कृषी विभाग यांच्या सहयोगाने जागरुकता व प्रशिक्षणाचे 75 कार्यक्रम आयोजित केले. या कार्यक्रमांमार्फत या सात तांदूळ उत्पादक राज्यांमधील शेतकऱ्यांना उच्च दर्जाच्या बासमती तांदळाचे उत्पादन घेण्यासाठी प्रोत्साहन देण्यात आले. बासमती तांदूळ उत्पादक राज्यांमधील विविध शेतकरी उत्पादक संस्था, निर्यातदार संस्था यांचा तांत्रिक भागीदार या नात्याने बासमती निर्यात विकास संस्था यात सहभागी होती.
भारताच्या स्वातंत्र्याची 75 वर्षे साजरी करणाऱ्या ‘आझादी का अमृतमहोत्सव’ या भारत सरकारच्या उपक्रमाचा भाग म्हणून उत्तर प्रदेश मधील गौतमबुद्धनगर जिल्ह्यात जहांगीरपूर गावामध्ये 16 जुलै 2021 ला जागृतीपर प्रशिक्षण कार्यक्रमाचा आरंभ केला. 'कीटकनाशकांचा योग्य प्रमाणात वापर आणि उत्तम कृषी पद्धतींचा स्वीकार' याबाबत शेतकऱ्यांमध्ये जाणीव निर्माण करणे हे या शेतकऱ्यांसाठीच्या जागरुकता मोहिमेचे उद्दिष्ट होते.
दर्जेदार बियाण्यांच्या कमतरतेची समस्या सोडवण्यासाठी शेतकऱ्यांना बियाणे उत्पादनाचे प्रशिक्षण देणे हा या मोहिमेचा आणखी एक उद्देश होता.
या कार्यशाळेत शेतकऱ्यांना बासमती तांदळाच्या पिकांवरील रोग, त्यांचे व्यवस्थापन याबद्दल तसेच विविध कीटक आणि अळ्या ओळखण्याच्या पद्धतींबद्दल माहिती देण्यात आली. बासमती तांदळाच्या निर्यातीमधील अडचणी आणि तांदूळ उद्योगाच्या अपेक्षा याबद्दलही 2021 च्या हंगामातील तांदूळ उत्पादकांना व निर्यातदारांना कल्पना देण्यात आली.
कृषी आणि अन्न प्रक्रिया निर्यात प्राधिकरण हे भारतात गंगेच्या मैदानी प्रदेशात पिकणाऱ्या बासमती तांदळाला मिळालेल्या भौगोलिक ओळखीची म्हणजेच जीआय टॅगची एकमेव धारक संस्था आहे. हे भौगोलिक ओळख  प्रमाणन फेब्रुवारी 2016 रोजी देण्यात आले. त्यानुसार पंजाब, हरियाणा, पश्चिम उत्तर प्रदेश, उत्तराखंड, दिल्ली, जम्मू काश्मीर या राज्यातील 77 जिल्हे बासमती तांदूळ उत्पादक प्रदेश म्हणून गणले जातात.
बासमती निर्यात विकास संस्था तर्फे आयोजित या मोहिमेत वैज्ञानिकांनी बासमती तांदळाच्या निर्यातीसाठी आवश्यक असलेल्या खबरदारीबाबत माहिती दिली. निर्यातीच्या वेळी धान्यावर कीटकनाशकांचे अवशेष राहू नयेत, यासाठीच्या उपाययोजना आणि रोपवाटिकेमध्ये वाणांची वाढ करणे, एकात्मिक पोषण आणि जल व्यवस्थापन यांसह तंत्रज्ञान हस्तांतरणाविषयी त्यांना सविस्तर माहिती दिली.
S.Patil/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 262
संरक्षण मंत्रालय
भारतीय हवाई दलाचे एमआय-17 व्ही 5 हेलिकॉटर कोसळले
नवी दिल्ली, 27 फेब्रुवारी 2019
27 फेब्रुवारी 2019 रोजी भारतीय हवाई दलाच्या एमआय-17 व्ही 5 हेलिकॉप्टरने श्रीनगर विमानतळावरुन सकाळी 10 वाजता नियमित अभियानासाठी उड्डाण केले. सकाळी 10 वाजून 10 मिनिटांनी हे हेलिकॉप्टर जम्मू-काश्मीरच्या बडगाम जवळ कोसळले. हेलिकॉप्टरमधील सर्व 6 हवाई योद्धांना वीरमरण आले. या अपघाताच्या न्यायालयीन चौकशीचे आदेश देण्यात आले आहेत.
N.Sapre/J.Patankar/D. Rane
(Visitor Counter : 77
ग्रामीण विकास मंत्रालय
एक जिल्हा एक उत्पादन  ची सुरुवात
जगासमोर भारतीय हस्तकलेचे वेगळेपण दाखविण्याचे पंतप्रधान नरेंद्र मोदी यांचे स्वप्न साकार करण्याच्या दिशेने टाकलेले आणखी एक पाऊल: चरणजित सिंग
एक जिल्हा एक उत्पादन  आणि दीनदयाल अंत्योदय योजना - राष्ट्रीय ग्रामीण उपजीविका अभियान  यांच्यामध्ये काल एक जिल्हा एक उत्पादन  सुरू करण्यासाठी सहकार्य करार झाला. एक जिल्हा एक उत्पादन  ची सुरुवात
करताना भारत सरकारच्या ग्रामीण विकास मंत्रालयाच्या ग्रामीण उपजीविका विभागाचे अतिरिक्त सचिव चरणजीत सिंग म्हणाले की, हा एकत्रित प्रयत्न जगासमोर भारतीय कलाकुसरीचे वेगळेपण दाखविण्याच्या पंतप्रधान नरेंद्र मोदी यांच्या संकल्पनेला साकार करण्याच्या दिशेने टाकलेले आणखी एक पाऊल आहे.
वन डिस्ट्रिक्ट वन प्रोडक्ट  अर्थात एक जिल्हा एक उत्पादन हा कार्यक्रम, वाणिज्य आणि उद्योग मंत्रालयाच्या उद्योग आणि अंतर्गत व्यापार प्रोत्साहन  विभागाअंतर्गत येणारा एक उपक्रम आहे. देशातील सर्व जिल्ह्यांमध्ये संतुलित प्रादेशिक विकासाला चालना देऊन देशाला आणि देशातील स्थानिक लोकांना स्वयंपूर्ण बनवण्याच्या पंतप्रधानांच्या संकल्पनेला मूर्त रूप देणे हा या कार्यक्रमाचा मुख्य उद्देश आहे. या कार्यक्रमाच्या माध्यमातून प्रत्येक जिल्ह्यातून एक अद्वितीय उत्पादन निवडले जाते, त्याचे ब्रँडिंग केले आणि त्या उत्पादनाच्या विक्रीसाठी प्रोत्साहन दिले जाते. या कार्यक्रमाच्या माध्यमातून देशभरातील विविध प्रकारच्या उत्पादनांचे प्रदर्शन केले जाते ज्यामध्ये हातमाग आणि हस्तकला यासह विविध क्षेत्रांचा समावेश असतो.
या उद्घाटनाच्या कार्यक्रमाला ग्रामीण उपजीविका विभागाच्या सहसचिव स्मृती शरण, ग्रामीण उपजीविका विभागाच्या सहसचिव स्वाती शर्मा, ग्रामीण उपजीविका विभागाचे संचालक राघवेंद्र प्रताप सिंग, ग्रामीण उपजीविका विभागाच्या उपसचिव निवेदिता प्रसाद, ग्रामीण उपजीविका विभागाचे उपसंचालक रामन वाधवा, ग्रामीण विकास मंत्रालयातील इतर अधिकारी,वाणिज्य आणि उद्योग मंत्रालयाच्या उद्योग आणि अंतर्गत व्यापार प्रोत्साहन  विभागाच्या संचालिका सुप्रिया देवस्थळी आणि मंत्रालयातील इतर अधिकारी उपस्थित होते.
या संयुक्त उपक्रमाच्या माध्यमातून सर्व जिल्ह्यांमधून उत्पादनांची निवड केली जात आहेत, अशा उत्पादनांचा त्यांच्या अद्वितीय गुणांसाठी आणि सांस्कृतिक महत्त्व ओळखून प्रचार केला जात आहे, ज्यात विविध हस्तकला, हातमाग आणि मूळ स्थानाच्या ओळखीशी संबंधित कृषी उत्पादनांचा समावेश आहे. ग्राहकांना व्यापार पेठेपर्यंत घेऊन जाणे, उत्पादनांची विक्री वाढवणे आणि सरस  उत्पादनांना अधिकाधिक ग्राहकापर्यंत पोहोचवणे आणि ग्रामीण भागातल्या स्वयं सहायता गटांच्या  महिलांच्या स्वदेशी हस्तकला उत्पादनांना आणि कारागीरांना प्रोत्साहन देणे हा या संयुक्त उपक्रमाचे मुख्य उद्दिष्ट आहे.
इलेक्ट्रॉनिक्स आणि माहिती तंत्रज्ञान मंत्रालय
माय-जीओव्ही, सांस्कृतिक मंत्रालयाच्या सहयोगाने ‘युवा प्रतिभा – पेंटिंग टॅलेंट हंट’ सुरू करणार
नवी दिल्ली, 10 मे 2023
विविध चित्रकला शैलींमधील नवीन कला प्रतिभा हेरून आणि त्याला ओळख देऊन राष्ट्रीय स्तरावर भारताचा समृद्ध वारसा आणि संस्कृतीचा प्रचार करण्याच्या उद्देशाने, ‘स्वातंत्र्याचा अमृत महोत्सव’ कार्यक्रमा अंतर्गत, माय-जीओव्ही , सांस्कृतिक मंत्रालयाच्या सहयोगाने 11 मे 2023 रोजी ‘युवा प्रतिभा- पेंटिंग टॅलेंट हंट ’, या स्पर्धेचा शुभारंभ करणार आहे.
पेंटिंग टॅलेंट हंट ही स्पर्धा देशभरातील नागरिकांसाठी आपली कलात्मक प्रतिभा आणि कौशल्ये प्रदर्शित करून, राष्ट्रीय स्तरावर ओळख मिळवण्याची एक अनोखी संधी उपलब्ध करून देईल.
जर एखाद्या व्यक्तीला आपण नवीन भारताचे उदयोन्मुख कलाकार, चित्रकार, सूक्ष्म-चित्रकार किंवा व्यक्तिचित्रकार बनावे, असे वाटत असेल, तर त्याला/तिला 'युवा प्रतिभा - पेंटिंग टॅलेंट हंट' मध्ये सहभागी होता येईल, आणि पुढील संकल्पनांवर आपल्यामधील सृजनशीलता आणि कारागिरी प्रदर्शित करता येईल:
- वारसा आणि संस्कृती
- शौर्य आणि देशभक्ती
- सार्वजनिक नायक आणि नेते
- निसर्ग आणि पर्यावरण
सहभागी कसे होता येईल:
- पुढील लिंक वर लॉग-इन करा https://innovateindia.mygov.in/
- ही स्पर्धा देशभरातील सर्व नागरिकांसाठी खुली आहे.
- सर्व कलाकृती MyGov पोर्टलवर पाठवणे आवश्यक आहे. इतर कोणत्याही पद्धतीने दाखल केलेल्या कलाकृती मूल्यमापनासाठी विचारात घेतल्या जाणार नाहीत.
- सहभागींनी आपले पेंटिंग  JPG/JPEG/PNG/PDF फॉरमॅटमध्ये दाखल करणे आवश्यक आहे आणि पेंटिंगचा आकार 2 फूट बाय 1.5 फूट  पेक्षा कमी नसावा.
- पेंटिंग पुढील माध्यमांमध्ये बनलेले असावे: पाणी, तेल आणि ऍक्रेलिक रंग.
- ही स्पर्धा हिंदी आणि इंग्रजीमध्ये उपलब्ध असेल.
स्पर्धेच्या पहिल्या तीन विजेत्यांची नावे नवी दिल्लीमधील अंतीम फेरीत  घोषित केली जातील.
स्पर्धेसाठी प्रारंभिक सबमिशन  दीड महिन्याच्या कालावधीसाठी खुले राहील.
पुरस्कार आणि सन्मान:
- प्रथम विजेता: ₹ 1,00,000/- + स्मृतीचिन्ह + प्रमाणपत्र
- द्वितीय विजेता: ₹ 75,000/- + स्मृतीचिन्ह + प्रमाणपत्र
- तृतीय विजेता: ₹ 50,000/- + स्मृतीचिन्ह + प्रमाणपत्र
- अंतिम फेरीतील त्यापुढील 17 स्पर्धकांना प्रत्येकी ₹10,000/- चे रोख पारितोषिक दिले जाईल.
मार्गदर्शन: पहिल्या तीन विजेत्यांना मेंटॉरशिप स्टायपेंडसह  एक महिन्याच्या कालावधीसाठी मार्गदर्शन केले जाईल.
MyGov नागरिकांना या स्पर्धेत सहभागी होण्यासाठी आणि राष्ट्रीय स्तरावर ओळख मिळवण्यासाठी आमंत्रित करत आहे. अधिक माहितीसाठी येथे भेट द्यावी:
https://innovateindia.mygov.in/painting-challenge/.
S.Patil/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 102
पंतप्रधान कार्यालय
मुलींच्या नौकानयन डिंघी - आईएलसीए4 प्रकारात रौप्य पदक जिंकल्याबद्दल नेहा ठाकूरचे पंतप्रधान नरेंद्र मोदी यांनी केले अभिनंदन
नवी दिल्ली, 26 सप्टेंबर 2023
आशियाई क्रीडा स्पर्धेत मुलींच्या डिंघी -आईएलसीए4 स्पर्धेत रौप्य पदक पटकवल्याबद्दल नेहा ठाकूरचे पंतप्रधान नरेंद्र मोदी यांनी अभिनंदन केले आहे.
"समर्पण आणि चिकाटीचे एक चमकदार उदाहरण!
नेहा ठाकूरने मुलींच्या डिंघी -आईएलसीए4 स्पर्धेत रौप्य पदक मिळवले आहे.
तिची अद्वितीय कामगिरी तिच्यातील नैपुण्य आणि कठोर परिश्रमाचे प्रतीक आहे. तिचे अभिनंदन आणि तिच्या पुढील वाटचालीसाठी शुभेच्छा.”
असे पंतप्रधानांनी आपल्या संदेशात म्हटले आहे.
S.Kane/B.Sontakke/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पंतप्रधान कार्यालय
राष्ट्रकुल स्पर्धेतल्या पदक विजेत्यांशी पंतप्रधानांनी साधला संवाद
(नवी दिल्ली, 30 एप्रिल 2018
नुकत्याच संपलेल्या राष्ट्रकुल स्पर्धेतल्या पदकविजेत्यांशी पंतप्रधान नरेंद्र मोदी यांनी संवाद साधला.
सर्व पदक विजेत्यांचे पंतप्रधानांनी अभिनंदन केले तसेच पदक प्राप्त करण्यात असफल ठरलेल्या मात्र उत्तम कामगिरी करणाऱ्या खेळाडूंची पंतप्रधानांनी प्रशंसा केली.
क्रीडा क्षेत्रातली कामगिरी प्रत्येकाला स्फूर्ती देते. पदकविजेत्या खेळाडूंच्या कामगिरीमुळे देशाची मान अभिमानानं उंचावली आहे. जागतिक क्रीडा स्पर्धेत भारतीय क्रीडापटूने विजय संपादन केल्यानंतर भारताचा राष्ट्रध्वज डौलाने फडकतो असे पंतप्रधान म्हणाले.
सध्याच्या काळात क्रीडापटूचा कार्यकाळ अनेक दशकांचा राहू शकतो. यासंदर्भात त्यांनी मेरी कोम यांचे उदाहरण देत खासदार असतानाही त्यांनी सुवर्णपदक प्राप्त केल्याचे सांगितले. खेळाडू म्हणून आपल्या यशस्वी कारकिर्दीनंतर आता अनेक खेळाडूंना प्रशिक्षण देणाऱ्या पुलेला गोपीचंद यांचे उदाहरणही पंतप्रधानांनी दिले.
सध्याच्या काळात कौशल्य, प्रशिक्षण, मेहनत, एकाग्रता याबरोबरच मानसिक दृढताही आवश्यक आहे. यासंदर्भात योगाभ्यास उपयुक्त असल्याचे पंतप्रधान म्हणाले.
क्रीडापटूंनी आपल्याला लहानपणापासून मार्गदर्शन करणाऱ्या, घडवणाऱ्या गुरु, शिक्षकांच्या संपर्कात राहावे असे आवाहन पंतप्रधानांनी केले.
केंद्रीय युवा कल्याण आणि क्रीडा राज्यमंत्री कर्नल राज्यवर्धन राठोड यावेळी उपस्थित होते.
R.Tidke/N.Chitale/P.Kor
संरक्षण मंत्रालय
भारत-अमेरिका संयुक्त प्रशिक्षण सराव “युद्ध अभ्यास 2022” उत्तराखंडमध्ये सुरु होणार
नवी दिल्ली, 15 नोव्हेंबर 2022
भारत-अमेरिका दरम्यान 18 वा संयुक्त प्रशिक्षण सराव “युद्ध अभ्यास 22” या महिन्यात उत्तराखंडमध्ये आयोजित केला जाणार आहे. दोन्ही देशांच्या लष्करामध्ये सर्वोत्तम पद्धती , रणनीती, तंत्रे आणि प्रक्रिया यांची देवाणघेवाण करण्याच्या उद्देशाने दरवर्षी भारत आणि अमेरिका दरम्यान युद्ध अभ्यास आयोजित केला जातो. गेल्या वर्षी ऑक्टोबर 2021 मध्ये जॉइंट बेस एल्मेंडॉर्फ रिचर्डसन, अलास्का  येथे सरावाचे आयोजन करण्यात आले होते.
या वर्षीच्या सरावामध्ये अमेरिकेच्या लष्कराच्या 11व्या एअरबोर्न डिव्हिजनच्या 2 ऱ्या ब्रिगेडचे सैनिक आणि भारतीय लष्कराच्या आसाम रेजिमेंटचे सैनिक सहभागी होणार आहेत.प्रशिक्षण कार्यक्रमात संयुक्त राष्ट्रांच्या आदेशातील VII व्या खंडा अंतर्गत एकात्मिक युद्ध गटाच्या तैनातीवर लक्ष केंद्रित करण्यात आले आहे. सराव कार्यक्रमात शांतता राखणे आणि शांतता प्रस्थापित करणे याच्याशी संबंधित सर्व कारवायांचा समावेश असेल. दोन्ही देशाचं सैन्य समान उद्दिष्ट साध्य करण्यासाठी एकत्र काम करतील. या संयुक्त सरावात मानवतावादी सहाय्य आणि आपत्ती निवारण  कार्यावरही लक्ष केंद्रित केले जाईल.
दोन्ही देशाचं सैन्य कोणत्याही नैसर्गिक आपत्तीच्या प्रसंगी जलद आणि समन्वयीत मदतकार्य सुरु करण्याचा सराव करेल. दोन्ही लष्करांच्या व्यावसायिक कौशल्याचा आणि अनुभवाचा लाभ मिळवण्यासाठी कमांड पोस्ट सराव आणि निवडक विषयांवर तज्ञांच्या मार्गदर्शनाखाली शैक्षणिक चर्चा  आयोजित केली जाईल.
या सरावामध्ये लढाऊ अभियांत्रिकी, यूएएस/ यूएएस विरोधी तंत्रांचा वापर आणि माहिती कार्यक्रम यासह लढाऊ कौशल्यांच्या विस्तृत परिप्रेक्ष्यामधील देवाणघेवाण आणि सराव याचा समावेश असेल.
या सरावामुळे दोन्ही लष्करांना त्यांचा व्यापक अनुभव, कौशल्य एकमेकांबरोबर सामायिक करायला आणि माहितीच्या आदान-प्रदानातून तांत्रिक सुधारणा करायला मदत होईल.S.Kane/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 498
राष्ट्रपती कार्यालय
राष्ट्रपती 10 ते 14 फेब्रुवारी दरम्यान महाराष्ट्र आणि तेलंगणा दौऱ्यावर
नवी दिल्ली, 9 फेब्रुवारी 2022
राष्ट्रपती रामनाथ कोविंद 10 ते 14 फेब्रुवारी 2022 या कालावधीत महाराष्ट्र आणि तेलंगणाचा दौरा करणार आहेत. त्यांच्या दौऱ्याचा तपशील पुढीलप्रमाणे:
11 फेब्रुवारी 2022 रोजी मुंबई येथील राजभवनातील नवीन दरबार हॉलचे उद्घाटन राष्ट्रपतींच्या हस्ते करण्यात येणार आहे.
12 फेब्रुवारी 2022 रोजी राष्ट्रपती राज्यातील रत्नागिरी जिल्ह्यातील आंबडवे गावातील डॉ. बाबासाहेब आंबेडकर स्मारकाला भेट देणार आहेत.
13 फेब्रुवारी 2022 रोजी, राष्ट्रपती हैदराबादमध्ये श्री रामानुज सहस्राब्दी समारोहाला उपस्थित राहणार आहेत आणि श्री रामानुजाचार्यजींच्या सुवर्ण पुतळ्याचे अनावरण करणार आहेत.S.Thakur/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 161
राष्ट्रपती कार्यालय
कोविड-19 ने लादलेल्या सक्तीमुळे आपण न्यायदानाचे नवे मार्ग शोधण्यास प्रवृत्त झालो : राष्ट्रपती रामनाथ कोविंद
सर्वोच्च न्यायालयाच्यावतीने आयोजित संविधान दिन कार्यक्रमाचे राष्ट्रपतींकडून दूरस्थ पद्धतीने उद्घाटन
नवी दिल्ली , 26 नोव्हेंबर 2020
राष्ट्रपती रामनाथ कोविंद यांनी संविधान दिवस सोहळ्याचे दूरस्थ पद्धतीने उद्घाटन केले. संविधान स्वीकाराचा 71 वा वर्धापनदिन साजरा करण्यासाठी, आज 26 नोव्हेंबर 2020 ला भारताच्या सर्वोच्च न्यायालयाने या सोहळ्याचे आयोजन केले होते.
याप्रसंगी बोलताना राष्ट्रपतींनी सांगितले की सर्वोच्च न्यायालयाने या महामारीच्या दिवसातही आपले कार्य सुरू ठेवून न्यायदान केले. यासाठी व्हिडिओ कॉन्फरन्सिंग तसेच ई-फायलिंग सारख्या तंत्रज्ञानाची मदत त्यांनी घेतली. सर्वांना न्याय देण्याच्या कर्तव्यात कोरोना विषाणूला बार, बेंच आणि अधिकाऱ्यांनी प्रवेश करू दिला नाही याची त्यांनी प्रशंसा केली. कोरोना विषाणूमुळे लादली गेलेले सक्ती ही खरोखरच आपल्याला , आपली कामे करण्यासाठी नवनवीन मार्ग शोधण्यासाठी प्रवृत्त करत गेली आणि न्यायदानासाठी अधिक मार्ग खुले झाले.
भारताचे सर्वोच्च न्यायालय हे त्याच्या उच्चतम मानके आणि उदात्त आदर्श यामुळे मानाचं स्थान मिळवून आहे असे राष्ट्रपतींनी सांगितले. न्यायालयाने दिलेल्या महत्वपूर्ण निर्णयांमुळे आपल्या देशातील कायद्याची तसेच घटनेची चौकट दृढ होत गेली, असे निरीक्षण मांडताना आपली खंडपीठे आणि बारकौन्सिल हे त्यांची सखोल बुद्धिमत्ता आणि कायद्याचे ज्ञान यासाठी ओळखली जातात असे त्यांनी सांगितले. न्यायपालिका नेहमीच न्यायाची बुज राखतील याची आपल्याला संपूर्ण खात्री आहे असे ते म्हणाले.
आपले संविधान सर्वात मोठे असून त्यातील तरतुदी विचारपूर्वक आयोजिलेल्या आहेत. संविधानाची प्रशंसा करताना ते म्हणाले की आमच्या काळातील या महाकाव्याचे सार त्याच्या उद्देशिकेत योग्य रीतीने मांडले गेले आहे. केवळ 85 शब्दात स्वातंत्र्य युद्ध संघर्ष, आपल्या पूर्वसूरींची दूरदृष्टी आणि प्रत्येक भारतीयाचे स्वप्न आणि आकांक्षा याचे प्रतिबिंब त्यात आहे असे त्यांनी सांगितले. आपल्या जीवनाच्या मार्गात या महान आदर्शांना समोर ठेवणे म्हणजेच या शब्दांचे रूपांतर आपल्या दैनंदिन कार्यात करणे हे आपले काम आहे, असे त्यांनी नमूद केले. न्यायपालिकेसाठी यातील काय लागू पडते हे सांगताना ते म्हणाले ही उद्देशिका सर्व नागरिकांना सामाजिक, आर्थिक व राजकीय न्यायाच्या दृष्टीने सुरक्षित करण्यावर भर देते. न्यायासाठी प्रेरित करणे हा न्यायदानाचा हेतू असतो. म्हणजेच न्याय मिळवण्यासाठी मार्ग खुला असणे म्हणजेच न्याय.
सार्वजनिक जीवनातील आचरणाबद्दल बोलतांना राष्ट्रपतींनी, डॉक्टर राजेंद्र प्रसाद यांचे नाव भारताचे प्रथम राष्ट्रपती म्हणून घोषित झाल्यानंतर त्यांनी दिलेली प्रतिक्रिया उद्धृत केली.
“मनुष्य कार्यभार स्वीकारतो ती त्याच्या अभिनंदनाची वेळ नसते तर जेव्हा तो कार्य निवृत्त होतो तेव्हा त्याचे अभिनंदन करावे. माझ्यावर सर्वांनी आणि जीवलगांनी उधळलेल्या स्तुती सुमनांसाठी मी पात्र आहे का हे बघण्यासाठी मला येथे थांबून रहावे लागेल त्या क्षणाची मी वाट बघत आहे. “
राष्ट्रपती म्हणाले की सर्वोच्च घटनात्मक पद मिळवणाऱ्या व्यक्तीच्या या अपेक्षांनी आपणास पक्षपात आणि पूर्वग्रह यांच्यापासून दूर राहण्याचा एक वस्तुपाठ घालून दिला आहे. राजेंद्रबाबू यांचे हे बोल आपणा सर्वांनाच लागू आहेत असे म्हणत राष्ट्रपतींनी आपल्या पूर्वसूरींचे आदर्श डोळ्यासमोर ठेवून आपण अधिक चांगले कसे होऊ याचा अंतर्मुख होऊन विचार करण्याचे आवाहन केले.
Jaydevi P.S/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 152
आरोग्य आणि कुटुंब कल्याण मंत्रालय
कोविड बाधित बालकांच्या उपचारात आणि त्यासाठी आवश्यक मूलभूत सुविधांमध्ये कोणतीही कसर राहू दिली जाणार नाही : निती आयोग
बाधित बालकांपैकी दोन ते तीन टक्के बालकांना रुग्णालयात दाखल करण्याची गरज भासू शकते : डॉक्टर वी.के. पॉल
बालकांमधील कोविड संदर्भात नियमावली लवकरच येणार
नवी दिल्ली/मुंबई, 1 जून 2021
बालकांमध्ये होणाऱ्या कोविड-19 संसर्गाचा आढावा घेण्यासाठी तसेच महामारीला सामोरे जाण्यासाठी नवीन पद्धतीचा अवलंब करून त्यासाठी देशाची सज्जता बळकट करणे यासाठी राष्ट्रीय पातळीवर तज्ञ समिती गठीत करण्यात आली आहे. या महामारी संदर्भात चार पाच महिन्यापूर्वी अस्तित्वात नसलेल्या लक्षणांचा अभ्यासही या समितीने केला आहे.
उपलब्ध डेटा, औषधोपचारासंबंधी तपशील, देशातील अनुभव, संसर्गाची गती, विषाणूचे व महामारीचे स्वरूप या सर्वांचा साकल्याने विचार करून त्यानुसार या समितीने नियमावली तयार केली आहे, ती लवकरच प्रसिद्ध केली जाईल.
निती आयोगाच्या आरोग्य विभागाचे सदस्य वी. के. पॉल ज्यांनी केंद्रीय आरोग्य मंत्रालयाच्या कोविड-19 संदर्भातील पत्रकार परिषदेत ही माहिती दिली. नवी दिल्लीतील राष्ट्रीय माध्यम केंद्र, पीआयबी येथे ही पत्रकार परिषद भरवण्यात आली होती.
"या विषयी वैज्ञानिक घडामोडींचा आढावा आम्ही पद्धतशीरपणे घेत आहोत त्याच वेळी पुढील परिस्थितीचा अंदाज घेण्यासाठी एक पथक तयार केले आहे "
मुलांमधील कोविड19 संसर्ग लक्षात येत असताना ज्या बालकांमध्ये कोविडचा प्रादुर्भाव आढळून येईल त्यांची सर्वतोपरी काळजी घेऊन उपचारात कोणतीही कसर राहू दिली जाणार नाही असे ते म्हणाले.
"बालकांमधील कोविड-19 चे स्वरूप हे सर्वसाधारणपणे नेहमीच लक्षण-रहित असल्याचे आढळून येते आणि त्यासाठी क्वचितच रुग्णालयात दाखल करण्याची गरज भासते. तरीही महामारीच्या बदलत्या स्वरूपाकडे आणि विषाणूंच्या वर्तनातील फरक लक्षात घेता संसर्गाची व्याप्ती वाढू शकते.
परंतु, यामुळे महामारी संदर्भातील मूलभूत सोयीसुविधांवर कोणताही भार येण्याची शक्यता नाही. तरीही दोन ते तीन टक्के बालकांना संसर्गामुळे रुग्णालयात दाखल करण्याची गरज भासू शकेल.
मुलांमध्ये कोविड-19 चा प्रादुर्भाव दोन प्रकारे होऊ शकतो अशी माहिती वी के पॉल यांनी दिली.
एका प्रकारात संसर्गाच्या स्वरुपात ताप न्युमोनिया यासारखी लक्षणे आढळून येतात काही रुग्णांना रुग्णालयात दाखल करावे लागू शकते.
दुसऱ्या प्रकारात दोन ते सहा आठवडे लक्षण- रहित कोविड झालेला असू शकतो . यापैकी काही बालकांना ताप ,अंगदुखी, डोळे जळजळणे किंवा डोळे आल्यासारखी लक्षणे श्वासाचा त्रास, अतिसार, उलटीची भावना अशा सारखी लक्षणे आढळून येऊ शकतात. मात्र फुफ्फुसांवर परिणाम करणारा न्युमोनिया एवढ्यापुरतेच याचे स्वरूप मर्यादित राहात नाही तर तो संसर्ग शरीराच्या इतर भागात पसरतो याला मल्टी सिस्टीम इन्फ्लेमेटरी सिंड्रोम असे म्हटले जाते. ही कोविड पश्चात लक्षणे आहेत. यावेळी शरीरात कोविड-19 विषाणू आढळत नाही आणि त्यामुळे कोविड rt-pcr निदान चाचणी संसर्ग नसल्याचे दाखवते. परंतु प्रतिजन चाचणी नुसार त्या बालकाला कोविड संसर्ग होऊन गेल्याचे लक्षात येते.
काही बालकांमध्ये आढळून येणाऱ्या अशा आजारावर उपचारासाठी नियमावली तयार केली आहे ती आणीबाणीच्या प्रसंगी वापरता येईल. यानुसार उपचार हे कठीण नसले तरी ते वेळेवर होणे आवश्यक आहे असे डॉक्टर पॉल यांनी नमूद केले.M.Chopade/V.Sahajrao/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 195
संरक्षण मंत्रालय
बीआरओचे मुख्य अभियंते आणि उपकरण व्यवस्थापकांच्या वार्षिक परिषदेचे संरक्षण सचिवांच्या हस्ते नवी दिल्लीत उद्घाटन
बीआरओ च्या इंडिया@75 विशेष मोटरसायकल मोहिमेच्या सांगतेनंतर बाईकस्वारांचे स्वागत
नवी दिल्ली, 27 डिसेंबर 2021
नवी दिल्लीत आज, 27 डिसेंबर 2021 रोजी सुरु झालेल्या बीआरओ म्हणजे सीमा रस्ते संघटनेचे मुख्य अभियंते आणि उपकरण व्यवस्थापकांच्या वार्षिक परिषदेचे उद्घाटन, संरक्षण सचिव डॉ अजय कुमार यांच्या हस्ते झाले. बीआरओचे संचालक, लेफ्टनंट जनरल राजीव चौधरी, अतिरिक्त महासंचालक आणि 18 मुख्य अभियंते  या कार्यक्रमाला उपस्थित होते. हे सर्व जण या तीन दिवसीय परिषदेत सहभागी झाले आहेत. जवळपास दोन वर्षांनी ही परिषद होत असून, त्यातून बीआरओच्या कोअर म्हणजेच, गाभा सदस्य समूहाला सीमावर्ती भागातील रस्ते बांधणी सुधारण्याविषयीच्या महत्वाच्या मुद्द्यांवर चर्चा करण्याची संधी मिळणार आहे. तसेच रस्तेबांधणीत नव्या तंत्रज्ञानाचा वापर, त्याशिवाय पर्यावरणपूरक साधनांचा बांधकामासाठी उपयोग करणे, रस्ते सुरक्षेविषयक पैलू आणि मंजुरांसाठीच्या सुविधांमध्ये सुधारणा करण्याविषयी देखील या परिषदेत चर्चा होईल. या परिषदेदरम्यान, सध्या सुरु असलेल्या सर्व प्रकल्पांचा सर्वंकष आढावा घेतला जाईल आणि 2022 मध्ये प्रस्तावित असलेल्या प्रकल्पांच्या अंमलबजावणीसाठीचे धोरण निश्चित केले जाईल.
यावेळी बोलतांना, संरक्षण सचिवांनी सीमा सुरक्षा दलाच्या कामाचे कौतूक केले. देशाची सुरक्षा आणि सामरिकदृष्ट्या महत्त्वाच्या असलेल्या पायाभूत सुविधा, जसे रस्ते, पूल, बोगदे आणि विमानतळांची बांधणी करत राष्ट्रउभारणीत बीआरओ महत्त्वाचे योगदान देत आहे, असे त्यांनी सांगितले. बीआरओ च्या योगदानामुळेच, अत्यंत दुर्गम भागात, सैन्यदलांना आपले मनुष्यबळ आणि शशस्त्रांची ने-आण करता येत आहे, सीमावर्ती भागांना मुख्य प्रदेशांशी जोडणारे 102 नवे रस्ते आणि पूल एकाच वर्षात बांधून पूर्ण करणाऱ्या बीआरओ च्या कर्तृत्वाचीही त्यांनी प्रशंसा केली. अतिशय कठीण प्रदेश, विपरीत हवामान आणि कोविड महामारी अशी संकटे असूनही बीआरओने हे काम चोखपणे पूर्ण केले, याचा त्यांनी आवर्जून उल्लेख केला.
मुख्य कार्यक्रमानंतर डॉ अजय कुमार यांनी इंडिया@75 या बीआरओ च्या विशेष मोटारसायकल मोहिमेच्या यशस्वी सांगतेनंतर आलेल्या बाईकस्वारांचे स्वागत केले. संरक्षण मंत्री राजनाथ सिंह यांनी नवी दिल्लीत इंडिया गेट इथून 14 ऑक्टोबर रोजी या मोहिमेची सुरुवात केली होती.
बीआरओचे 75 कर्मचारी या 75 दिवसांच्या मोहिमेत सहभागी झाले होते. त्यांनी या मोहिमेत 24 राज्ये आणि चार केंद्रशासित प्रदेशातल्या महत्वाच्या खिंडी आणि जागांवरुन 20 हजार किमी चा प्रवास पूर्ण केला. या मोहिमेचा उद्देश, राष्ट्रीय एकात्मता, राष्ट्रबांधणी आणि रस्ते सुरक्षाविषयक संदेश लोकांपर्यंत पोहचवणे हा होता.M.Iyengar/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 130
आरोग्य आणि कुटुंब कल्याण मंत्रालय
भारतात आजपर्यंत सुमारे 5 कोटी कोविड चाचण्या
गेल्या दोन आठवड्यात 1.33 कोटी कोविड चाचण्या
नवी दिल्ली, 7 सप्टेंबर 2020
भारत जगातील काही मोजक्या देशांपैकी एक आहे, जिथे दररोज मोठ्या प्रमाणात कोविड चाचण्या केल्या जात आहे. आता देशाची दररोज चाचण्यांची क्षमता 11.70 लाखांच्या पुढे गेली आहे.
भारतात आजवर झालेल्या एकूण चाचण्यांचा आकडा सुमारे पाच कोटी  इतका आहे . गेल्या 24 तासात देशात 7,20,362 चाचण्या करण्यात आल्या.
देशभरात चाचण्यांची गती आणि व्याप्ती वाढवल्यामुळे, केवळ गेल्या दोन आठवड्यात 1,33,33,904 चाचण्या करण्यात आल्या
व्यापक जागतिक संदर्भाच्या अनुषंगाने, केंद्रसरकारची धोरणे देखील सातत्याने सुधारली आत आहेत. जनतेला दिलासा देण्याच्या अनेक उपाययोजनांपैकी, एक म्हणजे देशात सर्व लोकांना चाचणी करण्याची सुविधा उपलब्ध करुन देण्याच्या दृष्टीने केंद्र सरकारने अलीकडेच, आपल्या मार्गदर्शक तत्वांमध्ये सुधारणा करुन पहिल्यांदाच, ‘मागणीनुसार चाचणी’सुविधा देऊ केली आहे. राज्ये/केंद्रशासित प्रदेशांनाही अधिकाधिक चाचण्या करण्यासाठी नियमांमध्ये बरीच लवचिकता आणि स्वातंत्र्य देण्यात आले आहे.
दररोज चाचण्या करण्याचा वेग सातत्याने वाढता असून, ऑगस्टच्या तिसऱ्या आठवड्यापासून दररोज सात लाखांपर्यंत होणाऱ्या चाचण्यांची संख्या सप्टेंबरच्या पहिल्या आठवड्यापर्यंत प्रतिदिन/दहा लाख चाचण्या झाली आहे.
अधिक चाचण्या केल्यामुळे कोविडचे रुग्ण लवकर ओळखता येत असून, त्यांच्यावर आणि विलगीकरण/ अथवा रुग्णायालात भरती करुन लवकरच उपचार सुरु करता येतात. या उपाययोजनांमुळे रुग्ण बरे होण्याचे आणि मृत्युदर कमी होण्याचे प्रमाण वाढत असून आपण अनेक लोकांना सुरक्षित ठेवू शकतो.
कोविड19 संदर्भात कुठलीही अधिकृत आणि ताजी आकडेवारी/माहिती हवी असल्यास, तसेच काही मार्गदर्शक तत्वे अथवा सूचना बघायच्या असल्यास, कृपया खालील संकेतस्थळाला भेट द्यावी : https://www.mohfw.gov.in/.
तांत्रिक गोष्टींच्या माहितीसाठी संपर्क साधायचा असल्यास, या ईमेल आय डी वर साधावा: technicalquery.covid19[at]gov[dot]in आणि इतर शंका/समस्यांसाठी ईमेल आयडी- ncov2019[at]gov[dot]in .
कोविड19 संदर्भात इतर माहितीसाठी दूरध्वनी क्रमांक : +91-11-23978046 or 1075 . सर्व राज्ये आणि केंद्रशासित प्रदेशांच्या हेल्पलाईन्सची यादी सोबत जोडली आहे. https://www.mohfw.gov.in/pdf/coronvavirushelplinenumber.pdf .M.Chopade/R.Aghor/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 173